钦定古今图书集成/明伦汇编/皇极典/第171卷 > 元
## 钦定古今图书集成/明伦汇编/皇极典/第171卷 > 元

### 世祖至元八年建国号曰元

按《元史世祖本纪》：“至元八年十一月壬戌，建国号曰
大元，诏曰：‘诞膺景命，奄四海以宅尊；必有美名，绍百
王而纪统。肇从隆古，匪独我家。且唐之为言荡也，尧
以之而著称；虞之为言乐也，舜因之而作号。驯至禹
兴而汤造，互名夏大以殷中。世降以还，事殊非古。虽
乘时而有国，不以利而制称。为秦为汉者，著从初起’”
之地名；曰隋曰“唐”者，因即所封之爵邑。是皆徇百姓
见闻之狃习，要一时经制之权宜，概以至公，不无少
贬。我太祖圣武皇帝握乾符而起朔土，以神武而膺
帝图，四震天声，大恢土宇。舆图之广，历古所无。顷者
耆宿诣庭，奏章申请，谓既成于大业，宜早定于鸿名。
在古制以当然，于朕心乎何有？可建国号曰“大元”，盖
取《易经》“乾元”之义。兹大冶流形于庶品，孰名资始之
功？予一人底宁于万邦，尢切体仁之要。事从因革，道
协天人。於戏！称义而名，固匪为之溢美。孚休惟永，尚
不负于投艰。嘉与敷天，共隆大号。